Hans W. Brimi

Hans W. Brimi (1917-1998) var en norsk gårdbruker, felespiller, folkemusiker, tradisjonsbærer og tonekunstner fra Garmo i Lom. Brimi spilte flatfele (vanlig fele) og var i sin tid en av landets ledende spelemenn på dette instrumentet. Han spilte inn 400 tradisjonelle slåtter og 300 gammeldansslåtter for NRK, han komponerte selv over 20 slåtter og har gitt ut 6 album med folkemusikk og gammeldans. Brimi var en av få som drev med lydarslåtter på vanlig fele (lydarslått er slått som ikke er dansemusikk). Brimi medvirket til NRKs radioprogram folkemusikktimen i tiår. 

 Bakgrunn og familie 
Hans Willie Brimi ble født 22. desember 1917 på slektsgården Nordre Brimi, Garmo, i Ottadalen. Moren var Anna Marie Brimi. Faren Carl William Brimi var født i Chicago og kom til Vårdalen 11 år gammel. Farmoren var født i Chicago der hun var musiker og tok med seg pianoet sitt fra Chicago til Ottadalen. Morfaren og onklene på morssiden spilte fele. Hans Brimi hørte folkemusikk fra tjenestefolk på gården, blant andre Mari Eklebakken som formidlet mange sanger. Hans W. Brimi begynte å spille fele som guttunge, 9 år gammel ifølge ham selv. Han hadde ingen formell utdanning og lærte slåttene etter hukommelsen. Ola Moløkken i Ottadalen var en viktig læremester. 

Hans W. Brimi var gift med Aslaug (født Blakar), og de fikk barna Willie, Rolv, Anna, Asta og Astrid. Hans drev gården Brimi i Vårdalen, og fortsatte som spelemann og musiker da eldstegutten tok over bruket. Rolv Brimi er lærer og spelemann. 

Sønnesønnen Hans Brimi er felespiller og har videreført tradisjonen etter Hans W. Brimi. Kokken Arne Brimi er en slektning.

Hans W. Brimi døde  død 14. juni 1998.  

 Aktivitet 
Brimi er en av de fremste folkemusikerne på 1900-tallet både som utøver og formidler av felespillet. Han spilte inn i NRK så tidlig som i 1933. Etter den gangen har det blitt mangt et opptak med ham i rikskringkastinga. Ikke minst i en periode på 1970-tallet da gammeldansgruppa hans spilte over 30 gammeldansprogrammer. Han har vunnet Landskappleiken 13 ganger. Han ble tildelt Kongens fortjenstmedalje i gull i 1988, Lom kommunes kulturpris, Hilmarprisen i 1995 og ble æresmedlem i LfS i 1977. Brimi vant landskappleiken minst 14 ganger. Kvederen Agnes Buen Garnås og Brimi holdt flere vellykkede konserte på Club 7 i Oslo på 1960-1970-tallet da det var en økende interesse for folkemusikk også i byene. 

 Elev og læremester 
Brimi er en stor kilde for slåttespillet og gammeldansen i Ottadalen. Han hadde blant annet spelemenn som Sjugurd Garmo, Sølfest Stamstadbakken og Ola Moløkken som læremestre. I tillegg laga han mye musikk selv. Han har spilt mye sammen med andre musikere, for eksempel Jon Faukstad, Geir Egil Larsen og Pernille Anker. Han har var gjesteforeleser på Ole Bull-akademiet på Voss i mange år. 

 Diskografi 
Han var med på mange musikkproduksjoner, og ble nominert til Spellemannprisen fem ganger. Den siste produksjonen med Hans W. Brimi var en samle-CD fra plateselskapet Heilo, med opptak av Hans fra 1957 til 1987: Hyljarliv. I 2006 ga sønnesønnen Aslak Opsahl Brimi ut produksjonen Blå september (på plateselskapet Talik), der både Aslak og Hans sitt spill er representert.

 Referanser 

Kategori:Norske folkemusikere
Kategori:Kongens fortjenstmedalje i gull
Kategori:Personer fra Lom kommune